
Parlamentul  României

Camera  Deputaţilor

Comisia pentru industrii si servicii       
Bucureşti, 02.06.2011                      
                                                                                                Nr.23/144/2010


AVIZ

asupra propunerii legislative privind modificarea Legii nr.339 din 29 noiembrie 2005 privind regimul juridic al plantelor, substanţelor şi preparatelor
 stupefiante şi psihotrope


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru sănătate şi familie, cu propunerea legislativă privind modificarea Legii nr.339 din 29 noiembrie 2005 privind regimul juridic al plantelor, substanţelor şi preparatelor stupefiante şi psihotrope, transmisă cu adresa nr.P.L.x265 din 9 mai 2011, înregistrată sub nr.23/144 din 12 mai 2011.



Propunerea legislativă are ca obiect de reglementare modificarea şi completarea Legii nr.339/2005, în sensul interzicerii magazinelor care comercializează plante etnobotanice care produc efecte similare utilizării substanţelor stupefiante, sau psihotrope, de a-şi desfăşura activitatea la mai puţin de 5 km de orice localitate.


Propunerea legislativă a fost respinsă de Senat în şedinţa din 4 mai 2011.



Consiliul Legislativ a avizat favorabil propunerea legislativă cu avizul nr.1567/16.12.2010, cu observaţii şi propuneri care nu au fost însuşite de iniţiator.



Prin adresa nr.223/28.01.2011 Guvernul nu susţine această propunere legislativă.



Membrii comisiei au dezbătut propunerea legislativă în şedinţele din 24.05.2011 şi 01.06.2011.
În urma dezbaterilor, membrii comisiei au hotărât în unanimitate, să respingă propunerea legislativă privind modificarea  Legii nr.339 din 29 noiembrie 2005 privind regimul juridic al plantelor, substanţelor şi preparatelor stupefiante şi psihotrope.

 

Prin obiectul şi conţinutul său, propunerea legislativă face parte din categoria legilor ordinare.


Potrivit art.75 alin. (1) din Constituţia României, republicată, Camera Deputaţilor este Cameră decizională.

PREŞEDINTE,

Iulian Iancu

Expert parlamentar,

Dr. Maria Cristina Bălănescu

